
Παρασκευή, 05 Οκτωβρίου 2026

Β. Κικίλιας: «Η δουλειά της κυβέρνησης είναι να στηρίζει τους πολίτες στα δύσκολα» 

Στις κινητοποιήσεις των επαγγελματιών αλιέων, στη στάση της Ευρωπαϊκής Ένωσης απέναντι στην ανάγκη στήριξης πολιτών και επιχειρήσεων, στην κυβερνητική πολιτική για την ανακούφιση της κοινωνίας απέναντι στην ακρίβεια, αλλά και στην προστασία των θαλάσσιων συνόρων, αναφέρθηκε ο Υπουργός Ναυτιλίας και Νησιωτικής Πολιτικής, Βασίλης Κικίλιας, σε συνέντευξη που παραχώρησε στον τηλεοπτικό σταθμό OPEN και στους δημοσιογράφους, Νίκο Στραβελάκη και Κατερίνα Παπακωστοπούλου.
Σχετικά με τις κινητοποιήσεις των επαγγελματιών αλιέων και στις δυσκολίες που αντιμετωπίζει ο κλάδος εξαιτίας της μεγάλης αύξησης του κόστους των καυσίμων, ο κ. Κικίλιας δήλωσε: «Οι αλιείς, καταλαβαίνετε ότι δοκιμάζονται λόγω της αύξησης κόστους στο ναυτιλιακό καύσιμο και βρισκόμαστε εν μέσω πολέμου, ενεργειακής κρίσης, πληθωρισμού και δεν διαφαίνεται αποκλιμάκωση, τουλάχιστον με βάση τα μέχρι στιγμής δεδομένα. Τους στηρίζουμε με όλους τους δυνατούς τρόπους, ωστόσο το θέμα αυτό δεν εμπίπτει στην αρμοδιότητά μου, καθότι, όπως καταλαβαίνετε, αυτή η αρμοδιότητα ανήκει στο Υπουργείο Αγροτικής Ανάπτυξης και ήδη διαπραγματεύεται μαζί τους ο Υφυπουργός, κ. Καββαθάς, με τον κύριο Σχοινά. Και μαζί με το συναρμόδιο Υπουργείο Οικονομικών, προσπαθούν να βρουν μια λύση για το οικονομικό σκέλος».
Και πρόσθεσε: «Οι άνθρωποι έχουν τις αγωνίες τους, όπως και όλοι οι κλάδοι. Και εμείς είμαστε εδώ για να τους στηρίξουμε και να τους βοηθήσουμε. Αυτή είναι η δουλειά μιας κυβέρνησης η οποία έχει κοινωνικό και πατριωτικό πρόσημο. Για αυτό και ο Γενικός Γραμματέας Αιγαίου και Νησιωτικής Πολιτικής, Φώτης Μάγγος, με δική μου εντολή, και ο Α’ Υπαρχηγός του Λιμενικού Σώματος, ο Αντιναύαρχος Λ.Σ. κύριος Κιάμος, τους δέχτηκαν και παρέλαβαν το υπόμνημά τους, το οποίο θα διαβιβάσουμε στο Υπουργείο Αγροτικής Ανάπτυξης, στο Υπουργείο Οικονομικών και φυσικά, στην κυβέρνηση».
Ο Υπουργός υπογράμμισε ότι η κυβέρνηση έχει σταθεί δίπλα στους πολίτες σε όλες τις διαδοχικές κρίσεις των τελευταίων ετών, με παράλληλη μέριμνα για τη διατήρηση της δημοσιονομικής σταθερότητας: «Δεν είδα ποτέ σε όλους αυτούς τους κύκλους των κρίσεων, από το 2019 μέχρι σήμερα, την ελληνική κυβέρνηση να μη βοηθά και να μη στηρίζει τους πολίτες. Αντιθέτως, σε κάθε κρίση, από την πανδημία μέχρι τώρα, σπεύσαμε και στηρίξαμε στο μέτρο του δυνατού, γιατί προφανώς δεν θέλουμε να φτάσουμε δημοσιονομικά “στα πέτρινα χρόνια”, να τα τινάξουμε όλα στον αέρα και να την πληρώσει η χώρα. Προσπαθούμε να βοηθήσουμε όλες τις κοινωνικές ομάδες και όλες τις επαγγελματικές ομάδες».
Σε ό,τι αφορά τις καταγγελίες αλιέων για την παρουσία τουρκικών αλιευτικών σκαφών στο Αιγαίο και τη στάση του Λιμενικού Σώματος, ο κ. Κικίλιας απάντησε: «Η στρατιωτική ηγεσία του Λιμενικού Σώματος και όλοι οι λιμενικοί μας προστατεύουν τα ελληνικά και ευρωπαϊκά θαλάσσια σύνορα και, όποτε υπάρχει παραβίαση ή παρανομία, παρεμβαίνουν, προκειμένου να αποχωρήσουν οι οποιοιδήποτε παρανομούν. Όλα αυτά διαβιβάζονται στο Υπουργείο Εξωτερικών. Έχω κάνει ο ίδιος διαβήματα στον αρμόδιο Επίτροπο, τον Κύπριο συνάδελφο για θέματα αλιείας στην Ευρωπαϊκή Ένωση. Και σε κάθε περίπτωση, οι λιμενικοί μας κάνουν τη δουλειά τους με αυταπάρνηση, με πατριωτισμό και με συναίσθηση του καθήκοντος. Αλλά προσέξτε, πάντα στο πλαίσιο των αρμοδιοτήτων και των κανόνων εμπλοκής. Γιατί είμαι σίγουρος ότι κανένας, ούτε οι ψαράδες μας, ούτε οι νησιώτες μας, ούτε εμείς, δεν θα θέλαμε να προκαλέσουμε άθελά μας κάποιο επεισόδιο που θα μπορούσε να χρησιμοποιηθεί ως προβοκάτσια για τον οποιονδήποτε».
Ο κ. Κικίλιας αναφέρθηκε συνολικά στο έργο του Λιμενικού Σώματος – Ελληνικής Ακτοφυλακής, σημειώνοντας: «Οι άνδρες και οι γυναίκες του Λιμενικού Σώματος – Ελληνικής Ακτοφυλακής φυλάσσουν μέρα και νύχτα τα θαλάσσια σύνορά μας. Και σε οτιδήποτε συμβαίνει – εμπόριο ναρκωτικών, προσφυγικό/μεταναστευτικό, έρευνα και διάσωση κ.λπ. – είναι παρόντες. Γιατί, σύμφωνα με τους νόμους της θάλασσας, όταν κάποιος κινδυνεύει και είναι σε ανάγκη, βεβαίως σπεύδει το Λιμενικό και κάνει τη δουλειά του και από ανθρωπιστικής πλευράς. Αυτό το έργο των λιμενικών θα πρέπει να το περιβάλουμε με τιμή και πατριωτισμό και σε καμία περίπτωση δεν πρέπει να το μειώνουμε».
Σχετικά με την επιστολή του Πρωθυπουργού, Κυριάκου Μητσοτάκη, προς την Πρόεδρο της Ευρωπαϊκής Επιτροπής, Ούρσουλα φον ντερ Λάιεν, με την οποία ζητείται μεγαλύτερη δημοσιονομική ευελιξία για τη στήριξη πολιτών και επιχειρήσεων απέναντι στις επιπτώσεις της ενεργειακής κρίσης, ο κ. Κικίλιας χαρακτήρισε τη στάση αυτή επιβεβλημένη. Έφερε ως χαρακτηριστικό παράδειγμα την ακτοπλοΐα, τονίζοντας ότι δεν πρόκειται απλώς για τη στήριξη ενός επιχειρηματικού κλάδου, αλλά για ζήτημα κοινωνικής συνοχής, διασύνδεσης των νησιών, προστασίας του τουρισμού και συνολικά της οικονομίας της χώρας.
Άσκησε, παράλληλα, κριτική στην ευρωπαϊκή ηγεσία για καθυστερημένες αντιδράσεις στις μεγάλες κρίσεις, επισημαίνοντας ότι πολλές φορές οι ευρωπαϊκές αποφάσεις λαμβάνονται αφού οι κοινωνίες έχουν ήδη υποστεί σημαντικό κόστος. «Είναι σωστή αυτή η διεκδίκηση και εμείς είμαστε έτοιμοι, γιατί και η ακτοπλοΐα πρέπει να στηριχθεί και να βοηθηθεί», σημείωσε, υπενθυμίζοντας ότι έχουν ήδη διατεθεί 60 εκατ. ευρώ για τη στήριξη του κλάδου, παρέμβαση που οδήγησε στη συγκράτηση των τιμών των ακτοπλοϊκών εισιτηρίων.
Πρόσθεσε, επίσης, ότι η Ελλάδα πρέπει να συνεχίσει να διεκδικεί εντός του ευρωπαϊκού πλαισίου και να πείσει τους εταίρους της, την Ευρωπαϊκή Επιτροπή και την ευρωπαϊκή ηγεσία για την ανάγκη προσαρμογής των πολιτικών στις σημερινές συνθήκες. Όπως τόνισε, στόχος πρέπει να είναι η σύγκλιση και η ενίσχυση της Ευρωπαϊκής Ένωσης, σε μια περίοδο κατά την οποία η Ευρώπη χάνει σε ανταγωνιστικότητα έναντι των ΗΠΑ και της Κίνας.
Στο πλαίσιο αυτό, αναφέρθηκε και στη στρατηγική σημασία της ελληνικής ναυτιλίας για την Ευρώπη, χαρακτηρίζοντάς την ένα από τα ισχυρότερα πλεονεκτήματα της Ευρώπης για το εμπόριο και την οικονομία. «Είναι μια διαρκής διαπραγμάτευση», σημείωσε, προσθέτοντας ότι η αποστολή μιας επιστολής δεν εξαντλεί την προσπάθεια και επισημαίνοντας πως «εμείς είμαστε έτοιμοι να κάνουμε αυτά τα οποία πρέπει, προκειμένου να προστατέψουμε τους συμπολίτες μας».

